b'\n_START_ARTICLE_\nDansk Autohj\xc3\xa6lp\n_START_SECTION_\nHistorie\n_START_PARAGRAPH_\nSiden 1930 havde Falck konkurreret med Zone-Redningskorpset om ambulancek\xc3\xb8rsel, brandv\xc3\xa6sen og autohj\xc3\xa6lp i Danmark, men konkurrencen var h\xc3\xa5rd og det viste sig sv\xc3\xa6rt at f\xc3\xa5 det nye redningskorps til at udvikle sin \xc3\xb8konomi. Derfor begyndte man hen over sommeren 1962 forhandlinger om en sammenl\xc3\xa6gning af de to selskaber, hvilket f\xc3\xb8rte til, at Falck overtog Zone-Redningskorpset 1. januar 1963 og videref\xc3\xb8rte sig de n\xc3\xa6ste 10 \xc3\xa5r som Falck-Zonen._NEWLINE_I de senere \xc3\xa5r arbejdede FDM med at opbygge sin egen autohj\xc3\xa6lpsorganisation under navnet FDM Vejhj\xc3\xa6lp, men fors\xc3\xb8get gik ikke helt som forventet, s\xc3\xa5 10 selvst\xc3\xa6ndige vognm\xc3\xa6nd valgte at sl\xc3\xa5 deres nu uudnyttede ressourcer sammen i en forening kaldet Dansk Autohj\xc3\xa6lp. Foreningen blev stiftet 8. december 1979 i K\xc3\xb8benhavn._NEWLINE_Det gik tr\xc3\xa6gt med forretningen og ikke mindst kundetilgangen i starten, s\xc3\xa5 Falck ans\xc3\xa5 dem ikke som en reel konkurrent. Men i 1988 begyndte tingene at vende: Den store konkurrent var kommet i \xc3\xb8konomisk uf\xc3\xb8re og blev opk\xc3\xb8bt af forsikringsselskabet Tryg-Baltica, hvilket fik Topdanmark til i en modreaktion at indg\xc3\xa5 aftale med foreningen Dansk Autohj\xc3\xa6lp om at tilbyde sine kunder autohj\xc3\xa6lpsabonnementer. I 1988 starter projektet som et fors\xc3\xb8g, men udmunder det f\xc3\xb8lgende \xc3\xa5r i en rigtig kontrakt om samarbejdet. Kundetilgangen eksploderede og gav Topdanmark en v\xc3\xa6sentlig indflydelse p\xc3\xa5 forretningens videre udvikling._NEWLINE_Som f\xc3\xb8lge af udviklingen, var forretningsstrukturen med med en forening blevet uhensigtsm\xc3\xa6ssig, s\xc3\xa5 i 1992 omdannede man virksomheden til et anpartsselskab, Dansk Autohj\xc3\xa6lp Holding, der s\xc3\xa5 skulle eje Dansk Autohj\xc3\xa6lp. Samtidig oprettede man en fond. Anparterne blev fordelt ud til prim\xc3\xa6rt vognm\xc3\xa6ndene, sekund\xc3\xa6rt fonden og terti\xc3\xa6rt administrerende direkt\xc3\xb8r Erik Rose-Andersen. P\xc3\xa5 dette tidspunkt havde 2.000 kunder tegnet abonnement \xe2\x80\x93 prim\xc3\xa6rt via Topdanmark._NEWLINE_To \xc3\xa5r senere i 1994 fremsatte man en forretningsplan, der opsatte m\xc3\xa5ls\xc3\xa6tninger om, at 1/3 af kunderne skulle v\xc3\xa6re fra Topdanmark, 1/3 almindelige abonnenter og 1/3 fra andre forsikringsselskaber og gennem mobilitetsaftaler. 10 \xc3\xa5r senere havde man skaffet sig flere kunder, hvilket bet\xc3\xb8d, at Topdanmarks betydning var blevet mindre, men dog fortsat var den st\xc3\xb8rste kunde._NEWLINE_1995 bet\xc3\xb8d en tilbagevenden til FDM, da man her valgte at g\xc3\xa5 bort fra at tilbyde sine medlemmer autohj\xc3\xa6lpsabonnementer hos Falck og i stedet satse p\xc3\xa5 Dansk Autohj\xc3\xa6lp. I alt vurderes FDM\'s medlemmer at t\xc3\xa6lle ca. 80.000 autohj\xc3\xa6lpskunder._NEWLINE_Op gennem 1990\'erne eksploderede kundetilgangen endnu en gang med en gennemsnitlig \xc3\xa5rlig tilgang p\xc3\xa5 ca. 40.000 kunder, hvilket bet\xc3\xb8d, at man i f\xc3\xb8rste halvdel af 2000\'erne rundede 500.000 kunder. Samtidig kunne man ogs\xc3\xa5 \xe2\x80\x93 inspireret af Falck \xe2\x80\x93 tilbyde sine kunder sygetransport/ambulancek\xc3\xb8rsel gennem Dansk Sygetransport, samt udstyr til f\xc3\xb8rstehj\xc3\xa6lp og brandslukning. Medio 2004 fordelte markedsandelene sig med cirka 60\xc2\xa0% til Falck og 40\xc2\xa0% til Dansk Autohj\xc3\xa6lp._NEWLINE_Senest i 2007 blev Dansk Autohj\xc3\xa6lp og FDM\'s t\xc3\xa6tte samarbejde styrket, da man oprettede et nyt FDM Vejhj\xc3\xa6lp ved, at det europ\xc3\xa6iske bilklubsamarbejde ARC valgte at flytte sine mobilitetsaftaler fra Falck hertil. Aftalen omfattede yderligere ca. 80.000 kunder svarende til ca. 20\xc2\xa0% af mobilitetsaftalemarkedet._NEWLINE_Efter flere \xc3\xa5rtier pr\xc3\xa6get af succes og fremgang oplevede Dansk Autohj\xc3\xa6lp i 2007 og 2008 sine f\xc3\xb8rste store kriser. I maj 2007 fik hele koncernen et nyt IT-system, kaldet DAHTI, men systemet viste sig at v\xc3\xa6re st\xc3\xa6rkt mangelfuldt. Konsekvensen var, at Dansk Autohj\xc3\xa6lp fik store problemer med at fakturere sine ydelser, ligesom det blev n\xc3\xb8dvendigt at ans\xc3\xa6tte et stort antal medarbejdere, som manuelt m\xc3\xa5tte udf\xc3\xb8re mange af de opgaver, som egentlig skulle have v\xc3\xa6ret l\xc3\xb8st af DAHTI. F\xc3\xb8rst i slutningen af 2008 kom der styr p\xc3\xa5 IT-systemet, men p\xc3\xa5 det tidspunkt havde IT-problemerne v\xc3\xa6ret st\xc3\xa6rkt medvirkende til, at Dansk Autohj\xc3\xa6lp m\xc3\xa5tte notere et underskud p\xc3\xa5 24 mio. kr. i 2008. Ved udgangen af 2008 var selskabets egenkapital reduceret til godt 22 mio. kr. _NEWLINE_2008 bet\xc3\xb8d ogs\xc3\xa5 et farvel til Dansk Autohj\xc3\xa6lps mange\xc3\xa5rige direkt\xc3\xb8r og medejer Erik Rose Andersen. Det skete efter en ekstraordin\xc3\xa6r generalforsamling den 3. januar 2008, hvor b\xc3\xa5de bestyrelse og ledelse blev udskiftet. Som ny direkt\xc3\xb8r tiltr\xc3\xa5dte Tom Petersen. I sin f\xc3\xb8rste ledelsesberetning kunne den nye direkt\xc3\xb8r konstatere, at selskabet trods sin st\xc3\xb8rrelse ikke hidtil havde udarbejdet budgetter: "Ved ledelsens tiltr\xc3\xa6den 3. januar 2008 konstateredes det, at at der ingen procedure for budgettering og budgetopf\xc3\xb8lgning fandtes i koncernen. Grundet de store mangler i s\xc3\xa5vel nyt IT-system som i \xc3\xb8konomiafdelingen var det ikke muligt at udarbejde budgetter for \xc3\xa5ret 2008."_NEWLINE_I 2008 afsluttede Dansk Autohj\xc3\xa6lp ogs\xc3\xa5 sit f\xc3\xb8rste internationale engagement. Dansk Autohj\xc3\xa6lp havde sammen med en lokal partner oprettet et joint venture-selskab i Tyrkiet, som Dansk Autohj\xc3\xa6lp ejede 59\xc2\xa0% af. Men der opstod en betydelig uenighed melem forretningspartnerne, hvilket f\xc3\xb8rte til, at det blev sv\xc3\xa6rt for Dansk Autohj\xc3\xa6lp at f\xc3\xa5 information fra den tyrkiske partner og dermed fra det f\xc3\xa6lles selskab. Yderligere opstod der uenighed om, hvor stor en del af det f\xc3\xa6lles selskab, som rent faktisk var ejet af Dansk Autohj\xc3\xa6lp, og ved slutningen af 2008 verserede der fire retssager mellem Dansk Autohj\xc3\xa6lp og den tyrkiske partner, hvilket fik Dansk Autohj\xc3\xa6lp til at nedskrive v\xc3\xa6rdien af datterselskabet til 0 kr. _NEWLINE_Markedssituationen udviklede sig ogs\xc3\xa5 dramatisk i 2008 og 2009. Selskabet Totempo p\xc3\xa5begyndte autohj\xc3\xa6lpsaktiviteter og erobrede flere forsikringsselskaber som kunder \xe2\x80\x93 et marked, som ellers var domineret af Dansk Autohj\xc3\xa6lp. Efter Totempo i slutningen af 2008 fik \xc3\xb8konomiske problemer, kunne Dansk Autohj\xc3\xa6lp imidlertid notere en stor sejr, da forsikringsselskabet TrygVesta i februar 2009 meddelte, at man havde indg\xc3\xa5et aftale med Dansk Autohj\xc3\xa6lp om autohj\xc3\xa6lp til 300.000 TrygVesta-kunder. _NEWLINE_Dansk Autohj\xc3\xa6lp fik dog kun lov til at gl\xc3\xa6de sig over de 300.000 nye kunder i kort tid. I juni 2009 meddelte Topdanmark overraskende, at selskabet fra 2010 ville samarbejde med Falck om autohj\xc3\xa6lp til Topdanmarks kunder. Dermed mistede Dansk Autohj\xc3\xa6lp den kunde, som i 1989 bet\xc3\xb8d starten p\xc3\xa5 de f\xc3\xb8lgende \xc3\xa5rtiers voldsomme ekspansion og som fortsat i 2009 var en af Dansk Autohj\xc3\xa6lps st\xc3\xb8rste kunder og n\xc3\xa6rmeste samarbejdspartnere. \xc3\x85rsagen til Topdanmarks opsigelse af samarbejdet var angiveligt utilfredshed med, at Topdanmarks st\xc3\xb8rste konkurrent, TrygVesta, f\xc3\xa5 m\xc3\xa5neder tidligere ogs\xc3\xa5 var blevet kunde hos Dansk Autohj\xc3\xa6lp. _NEWLINE_I 2012 blev Dansk Autohj\xc3\xa6lp opk\xc3\xb8bt af assistanceorganisationen SOS International. Efterf\xc3\xb8lgende har Dansk Autohj\xc3\xa6lp \xc3\xa6ndret navn til SOS Dansk Autohj\xc3\xa6lp, hvilket dog ikke har haft yderligere betydning i forhold til nuv\xc3\xa6rende setup, medarbejdere eller abonnementsvilk\xc3\xa5r for kunderne. Dermed er det stadig den karakteristiske gule farve p\xc3\xa5 redningsk\xc3\xb8ret\xc3\xb8jernebilerne, som man vil kunne genkende i gadebilledet.'